תורה לשמה/שפט
שאלה: אחד גילח שער ראשו והשאיר הפאות אך מפני סיבה אינו רוצה שיהיו שערות הפאות ארוכין ורוצה לגזוז אותם במספריים כמה שיעור חייב להשאיר מהם. יורנו המורה לצדקה ושכמ״ה. 

תשובה: מצינו בדין פרה אדומה פסק הרמב״ם ז״ל בה׳ פרה אדומה פ״א ה״ד וז״ל צריך שישאר המאדים כדי שינטל בזוג שכל שערה שאינה ניטלת בזוג הרי היא כאילו אינה לפיכך אם היו בה שתי שערות לבנות או שחוחות שאינן נלקטין בזוג הרי זו כשרה ע״ש מיהו מצינו שיש שיעור אחר לחומרא והוא שיעור כדי לכוף ראשן לעיקרן והוא מה שפסק הרמב״ם ז״׳ל בה׳ טומאת צרעת פרק ח׳ הלכה וא״ו וז״ל השער השחור המציל בנתקין אין פחות משתי שערות ואינן מצילות עד שיהיו אורכן כדי לכוף ראשן לעיקרן ע״ש והנה כאן צריך להחמיר להשאיר שיעור כדי לכוף ראשן לעיקרן וסגי בהכי כפי הדין מיהו ודאי אם יהיו יותר ארוכים עדיף טפי כדי שיהיו ניכרים יותר וזהו נוי שלנו שאנחנו מתנאים במצות השי״ת אלהינו ואלהי אבותינו אשר קדשנו במצותיו והפאות הם עדות לישראל וסימן טוב להם. והיה זה שלום ואל שדי ה׳ צבאות יעזור לי. כ״ד הקטן יחזקאל כחלי נר״ו.